정조 8년
甲辰七月初七日午時。上詣眞殿展拜。仍詣景慕宮展拜。仍御宣政殿議號。仍御仁政殿。受百官箋。還御宣政殿。受閣臣箋入侍時。行都承旨沈豐之。行左承旨徐有防。右承旨安聖彬。左副承旨李時秀。右副承旨趙興鎭。同副承旨徐龍輔。記事官沈晉賢。假注書李敬五。兼春秋金健修金鳳顯。記事官李崑秀尹行任。二提學吳載純。一直提學鄭志儉。二直提學朴祐源。原任直閣金宇鎭鄭東浚金載瓚。以次侍立。上具翼善冠衮龍袍。乘輿出仁和門。詣萬安門。上曰。時原任大臣館閣堂上時原任閣臣。皆於璿源殿殿庭行禮。二品以上萬安門外行禮。三品以上仁政殿西月廊行禮。依丙申例告由後。百官行禮事。分付通禮院。賤臣承命出傳。上御養志堂下敎曰。香室祝版入之。賤臣承命出傳。上曰。今當議號。議號卿宰六曹參判以上。皆令入參。行禮於萬安門內。賤臣承命出傳。上命聖彬時秀。書告由祝訖。仍詣殿內。先行四拜禮訖。上曰。一室大祝檢校直閣金宇鎭。二室大祝原任直閣徐龍輔爲之。告由訖。上復降版位。行四拜禮。還出萬安門。通禮跪啓請乘輿。上乘輿。命書傳敎曰。詢之百官。僉議純同。英宗大王貞聖王后追上尊號。王大妃殿加上尊號。令儀曹知悉擧行。又命書傳敎曰。詢于大臣卿宰館閣三司之臣。僉議純同。景慕宮追上尊號。惠慶宮加上尊號。令儀曹卜日擧行。有防曰。英宗大王貞聖王后追上尊號。王大妃殿加上尊號事。命下矣。時原任大臣命招。館閣堂上九卿三司長官六曹參判。竝卽牌招。何如。上曰。依爲之。出擧條有防曰。景慕宮追上尊號。惠慶宮加上尊號事。命下矣。時原任大臣命招。館閣堂上九卿三司長官六曹參判。竝卽牌招。何如。上曰。依爲之。出擧條上曰。議號大臣以下入侍。晉賢承命出。與領府事金尙喆。領議政鄭存謙。判府事徐命善李徽之。左議政李福源。右議政金熤。判府事具善復。左參贊韓光會。右參贊尹東暹。弘文提學徐有隣。藝文提學徐浩修。知春秋鄭昌順。吏曹判書兼知春秋趙時俊。戶曹判書鄭一祥。參判金尙集。禮曹判書金魯鎭。兵曹判書李在協。參判金思穆。刑曹判書李在簡。參判李亨逵。工曹判書鄭尙淳。漢城判尹尹東晳。左尹申益彬。右尹鄭枋。行大司憲金履素。行大司諫兼同春秋吳大益。開城留守鄭昌聖。行大司成閔鍾顯。司直金華鎭。行副司直李崇祜蔡弘履洪良浩李聖圭具㢞魚錫定李柱國李敬懋李昌運徐有大等。偕入進伏。上曰。英宗大王貞聖王后追上尊號及王大妃殿加上尊號。景慕宮追上尊號及惠慶宮加上尊號。僉議旣同。俄已決定矣。卿等見之乎。尙喆等曰。臣等伏見俄下傳敎。不勝欣忭之忱矣。上曰。今此邦慶。若在先朝在宥之日。則聖心之嘉悅。儻如何哉。興惟及此。倍切愴慕。卿等待命招。卽爲議號以入。可也。尙喆等先退。上仍乘輿出仁政門。由建陽門出弘化門。由逌覲門。詣景慕宮入齋室。少頃。上出御左月廊。命聖彬。書告由祝文訖。詣版位行再拜禮。下敎曰。大祝則檢校直閣鄭東浚爲之。仍詣宮內告由訖。上還入齋室。少頃。上出齋室門。通禮跪啓請乘輿。上乘輿下敎曰。吏曹參判李敬養牌招勿施。吏曹參議則先詣政廳。修正望筒。以待還宮事。分付。又駕前下敎曰。吏曹參判前望單子入之。又駕前下敎曰。政官牌招開政。上號都監堂上差出。上還臨宣政殿。下敎曰。議號大臣以下皆入侍。賤臣承命出。與尙喆等。偕入進伏。上曰。俄以議號諸臣入侍事。下敎矣。收議諸宰皆入侍。何也。存謙曰。俄者史官。以收議諸臣傳命。故皆入侍矣。上曰。旣已入來。皆令就座。尙喆等曰。日候極熱。勞動之餘。聖體。若何。上曰。一樣矣。命善曰。日熱如此。故淸暑六和湯一貼。俄已煎待矣。上曰。入之。豐之出去。奉入湯劑。上進御。命書傳敎曰。右承旨馳詣宗廟永寧殿永禧殿奉審。摘奸以來。又命書傳敎曰。同春秋聞有實恙。許遞。今日政差出。以爲備員議號之地。上曰。都承旨先入侍後謝恩。出榻敎又命書傳敎曰。左承旨爲禮房。尙喆等以議號草本進奏。上曰。諸議無異同乎。尙喆曰。俄與領相。商議書出矣。上曰。宏猷達道等字。字義甚弱。恐不足以摸畫萬一。且予登極以後。始有揄揚之擧。而所進字號。不及於前日所上之字。則豈是揄揚之本意乎。福源曰。先朝尊號。旣有體天建極聖功神化八字。則此後追上之時。實無稱是之字矣。上曰。終日究思。則豈無好文字乎。福源曰。目下邦慶之意。不可不入。故如是書入。而若比肅廟朝追上顯廟之徽號。則終不相似。宏猷達道字弱之聖敎。誠至當矣。存謙曰。臣等退去。更當究思矣。上曰。終日思之。以爲無一分後悔之地好矣。先大王追上尊號之時。在廷諸臣。孰敢趑趄於出位之嫌。而不陳所見乎。雖非議號之臣。今日入侍卿宰。皆書進所思之字。可也。昔年加上尊號時。領府事之論多矣。何不如向日之爲耶。尙喆曰。聖功神化四字之後。實難加得一字。故大成廣運之義。猶不及於聖功神化字矣。上曰。先大王盛德大業。固無能名。而若其一分描畫之道。專在於此。今此八字。視前尊號。則豈不相懸之甚耶。尙喆等與諸卿宰相議。上曰。有何好字耶。存謙曰。翼字。似好矣。徽之曰。翼字猶未恰當矣。上曰。果難得好字。故前期下敎者。蓋欲使卿等。預爲究思也。昌聖曰。淵字有深遠之意。似好矣。上曰。如有得好字以奏者。可謂受賜也大矣。命善曰。丙申以前所上之字。亦是極意思索者。而開泰基永。猶不若聖功神化矣。上曰。今此所議八字。比之前所上之字。則其爲一分摸畫之道。反不如前。下情之觖然姑舍是。以外面事體言之。亦不成說矣。東暹曰。愚迷之見。實無可合之字矣。上曰。試以所思字錄來。竭誠求之。豈無他字乎。且王大妃殿尊號字。亦不恰當。傳敎所云措國勢於泰山磐石者。卽指丙申事也。而淑字似小。貞聖王后懿德。亦俱載於行狀。今此議進之字。亦不滿意矣。存謙曰。下敎誠然矣。上曰。文任諸宰先爲退出。更爲議入。大臣則姑勿退去。善復等先退。上謂尙喆等曰。卿等之今朝請對。果何事也。貽哲之道。罔不在初。固當事事言言。罔或不正。俾沖子聞正言行正道。卿等於此。何不深思。而有此曲嫌耶。古今人臣之名。何嫌之有。旣定名字之後。若因古人之有是名。而又復改之。則雖世所謂該洽者。必有不知之古人名字。然則一定之後。每每追考改之可乎。存謙曰。事係至重至大。而臣等有不審之失。故果爲請對矣。上曰。不審之失。是何言也。昨日三望。皆是予所書下者。蓋欲爲卿等替當之意也。卿等有何不審之失耶。玉字邊卽王字邊也。典者卽禮樂刑政。而堯書舜書。皆謂之典。今此王字邊典字。字義豈不好耶。以古人名字爲嫌。則君避臣名。豈不過乎。且予雖或有過於拘忌之事。卿等皆執正論而力爭。可也。至於左右相。則異於他人。旣經輔養官。則尤當以正道輔導。昨日之事。不能無慨然於卿等矣。福源曰。聖敎誠廣大。而事係莫重莫大。故不敢不請改矣。尙喆曰。今此縷縷下敎。實是大哉王言。臣等誠甚欽歎。而旣已成說。則終是未安矣。上曰。若以字彙中所在字定之。則何莫非可避之字乎。今則造字之外。無他道矣。福源曰。人主造命。則造字亦何妨乎。若有一毫未洽。則誠甚未安。故果爲請對矣。今承下敎。實爲惶悚。而但此事旣有云云之說。則更爲下諒。是所望也。上曰。以予之意。決無可改之義。而旣已成說。則爲卿等。勢將改之矣。然所改之字。亦安知無他議耶。福源曰。臣等雖無狀。惟恐有一毫未盡。豈敢以免罪爲心乎。存謙曰。奏請使拜表隔日。而名字未塡。卽令日官。更擇定名吉日。何如。上曰。予之定名時。先朝不許擇日。而且今日卽吉日。今爲午時。午時亦吉時。定名紙入之。豐之持入定名單子紙。上曰。日邊弘字。何如。存謙曰。好矣。尙喆曰。但有所嫌。弘字卽彼國所諱字也。上曰。此則似然矣。因書下日邊享字音陽。豐之進伏讀奏。奉出傳于禮曹。時俊宇鎭。持政望進前。上曰。都監堂上。不可不備矣。吏判及金華鎭鄭一祥徐浩修皆好矣。郞廳中昨年爲上號都監郞廳者。如在京司則塡差。可也。仍命書榻敎曰。都監堂上。更爲差出。上曰。領府事能復爲都提擧乎。尙喆曰。臣老昏不能事事。何可當都提擧之任乎。上曰。先朝尊號都監提擧。卿豈可過辭乎。尙喆曰。臣安敢辭乎。但精力不堪當矣。命善曰。領府事筋力。則足可爲夙夜之役矣。存謙曰。領府事筋力尙强。誠好矣。尙喆曰。此乃先大王尊號都監。則敦匠之勞。豈敢辭乎。精力昏憒。必不可堪。避事之罪。固所甘心。臣豈可復爲敦匠之役乎。僚相不以人待臣。僚相之言誠非矣。上曰。領相病似難强。洪判府則有故矣。徐判府兼之則好耶。存謙曰。外論亦如此矣。上命志儉曰。此下備忘記展讀。使諸大臣聽之。志儉讀訖。上曰。今日殿宮上號。昨日東宮定名。喜幸無比。今雖上展追慕之誠。下有嘉悅之心。而若無濟濟多士文王以寧之美。則其遺大投艱之憂。儻如何哉。予於近來事。勞心太過。未老髮白。予非爲其人也。亦非欲角勝卿等也。第以朝象泮渙。國體壞損故也。今此傳敎。雖不指的言之。卿等庶可以知予意也。一則繼述先烈。一則貽燕翼子也。先大王。以一部大訓。做成五十年治平。今予此文字。非敢曰繼述。而欲以此爲鎭安世道之一助也。且今干尺之元良。若復以艱大遺之。則亦豈不有乖於貽燕之謨乎。今日觀此傳敎。而猶不知改。則雖謂之非今日臣子。不爲過語也。又況今日之朝廷。卽先大王所以付畀予小子者也。今當上號於先大王之時。朝廷安然後。陟降之靈。亦必悅豫矣。熤曰。臣等不能奉承聖意。致使朝象至此。莫非臣罪。伏乞斥退臣等。改卜賢德。上曰。卿言過矣。東暹等以尊號字書進曰。臣等不敢各書所思。會議書進矣。弘履曰。臣亦有一得之見。敢此錄進矣。昌順曰。臣亦有所思。敢此書進矣。命善曰。其中祈永之意。似好矣。上曰。元字道字命字外。無他好字耶。命善曰。臣等淺見。實無可合之字。自上亦或有商量於淵衷者乎。上曰。以予之誠。則豈不欲必得恰當之美字。而但尊號雖異於謚號。亦當付之於公議。豈可自上爲之乎。載純有隣浩修等。又進所錄字。上曰。各殿尊號。亦皆不合。王大妃殿尊號慈淑字當改議。必如仁元王后庚申後尊號字義。然後。可矣。存謙曰。臣等當退去。更思以進矣。上曰。大臣先爲退去。更思好字。俄者未及聽備忘諸卿宰。皆留待。可也。仍命魯鎭。讀備忘後。上曰。卿等之意。如何。魯鎭曰。我聖上祈天永命之意。伏不勝欽仰之至。上曰。武科初試前例。如何。草記中戊申年。卽何時乎。在協曰。卽顯廟戊申。而前例則各不同矣。魯鎭曰。今日定尊號進箋時。臣曹則依昨年儀註磨鍊以入。而槐院所在謄錄。則初無大殿箋文之謄載者。似或有臨時窘束之弊。故敢此。仰達矣。上曰。第詳言之。魯鎭所奏又如前。上曰。終不分明。禮曹節目持入。魯鎭。以節目進。上曰。先朝則率百官陳賀定日後。卽時進箋。故每有窘束之患矣。戊戌陳賀時。以只於當殿及大殿進箋事。永爲定式。承文院。似有謄錄矣。箋文頭辭製之乎。魯鎭曰。俄聞大提學方製待矣。時俊曰。掌儀例以西壁引儀兼察。而六窠中。無唱才可合人。以他司相換。何如。上曰。依爲之。出擧條上曰。都提調當差下。政官姑爲留待。魯鎭曰。今此英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號吉日。以何月何間推擇乎。敢稟。上曰。自八月晦間。至九月旬前擇日。可也。出擧條上入小次。諸臣少退。少頃。上出御座下敎曰。議號諸臣入侍。晉賢承命出傳。豐之奉函。尙喆等以次進伏。上覽議號單子下敎曰。配道二字未安。諸臣之議。何如。蓋聖人配天者。故與道爲一。而今曰配道。則實有與道爲二之嫌矣。徽之曰。配道與義。古有文字矣。光會曰。配道與義之配道。與今所議定之義不同矣。徽之曰。逑字似勝於配字矣。上曰。今此先大王尊號。孰不欲效一得之見乎。參判以上皆進奏。存謙曰。凝字似勝於配字矣。上曰。璿源譜略持入。時秀奉入。上曰。範字何不用之乎。存謙曰。字面終不恰好矣。尙集曰。履字。似好矣。在協曰。履道亦有古之嫌文矣。上曰。誠字不在尊號中乎。有隣曰。然矣。上曰。福字。如何。存謙曰。錫福凝命亦好。故臣等俄有所議矣。上曰。廣詢博採。然後可無後悔。參判以上。皆言所見。可也。魯鎭曰。錫福凝命。果好矣。上曰。履元範道。何如。尙集曰。範字終未安。改以安字。似好矣。旣有基命宥密之文。宥命二字。亦好矣。上曰。宥字字不好矣。存謙曰。配命弘道。好矣。上曰。明道。如何。存謙曰。尊號中有明字矣。上曰。然矣。載純等書進立經正紀配命凝道八字。上曰。如何。果勝於俄者所定字乎。存謙曰。然矣。上命入單子紙。晉賢正書。豐之擎進。上親傳于有防。奉入於龍亭。鼓吹詣承文院權安。貞聖王后追上尊號單子。王大妃殿加上尊號單子。景慕宮追上尊號單子。惠慶宮加上尊號單子。竝如儀奉詣承文院權安所。上曰。龍亭子不爲待令。今日莫大之禮。以百官箋文所用龍亭仍用。此何事體。兵曹一軍色郞廳及儀仗庫郞廳。問名以入事。分付。賤臣承命出傳。上曰。兵判進前。在協進前。上曰。此後則儀仗庫中新件龍亭。擇用於議號時。仍爲標置。俾勿雜用。次次傳授。以爲定式。如是下敎之後。復有如前之弊。雖已遞職。今日聽傳敎兵判。當知之矣。上乘輿出仁和門。御仁政殿。承史閣臣侍衛。如前侍立。文武百官。以次入庭。上曰。宣傳官持標信。出傳仁政門。箋文許入。曹司宣傳官。承命進前。上曰。莫重殿座時。豈可使曹司擧行乎。行首宣傳官白師誾。進前受標信。上曰。宣傳官行步緩緩。近來此輩。極可駭然。此後殿座時。行首宣傳官。傳命下敎前。不得違越事。分付。百官行四拜禮後。上曰。今已日晩。讀箋安徐。只俯伏興後四拜事。分付。通禮院注書。以此下敎。傳諭於東西班首。可也。晉賢承命。出傳于尙喆存謙等。百官行禮後。上曰。箋文只是二度耶。有防曰。然矣。上曰。大殿進箋。何不製進乎。大提學處問之。晉賢承命出問。以王大妃殿惠慶宮箋文頭辭。果已製進。而大殿所進箋文頭辭。未諳前例。不得製進之意。回奏。上命入癸卯三月日記。又命伊時禮判金華鎭入侍。下敎曰。卿持此日記。往示于諸大臣。昨年卿之擧條。旣如是明白。則豈曰無前例乎。華鎭承命。出傳於諸大臣。上命入箋文副本。仍下敎曰。諸大臣入侍。賤臣承命出。引尙喆等上殿。上曰。箋文大段做錯矣。戊戌以後百官進箋時。只於當殿及大殿爲之事定式。故昨年惠慶宮上號時。亦如是擧行矣。今日則不進大殿箋文。此何事也。福源曰。俄聞大提學之言。則頭辭製送於槐院。而槐院謂無前例。不爲擧行云矣。魯鎭曰。俄自臣曹。連促製來。而不爲擧行。致此做錯矣。上曰。卿之俄筵所奏不分明。故致有此弊矣。命善曰。今日事。可謂大做錯矣。存謙曰。當該承文院官員罷職。大提學則推考。何如。上曰。苟欲論罪。豈可推考而止乎。退去後草記。可也。又下敎曰。領府事領相。終日勞攘可悶。先爲出去。右相行役在近。亦先爲退去。只左相押班。進內殿箋文。可也。上還御宣政殿。受閣臣進箋訖。有防曰。臣方待罪該房。故敢此。仰達矣。今番大殿進箋之不爲擧行。萬萬未安。今日內追爲擧行。似好矣。上曰。百官旣退出矣。何必更進也。仍命書傳敎曰。年前旣因大臣收議。殿宮上號時用樂一款。使之依例磨鍊。而其時期日迫近。只以樂工。奏樂閤外。事甚褻慢。今番慈殿慈宮上號時用樂。依例以瞽師擧行事。分付。又命書傳敎曰。動駕時春坊問安。待冊禮後擧行。仍命退。諸臣以次退出。